અષાઢી બીજના પાવન પર્વે ભગવાન જગન્નાથની નગર(રથ)યાત્રાનું આયોજન દર વર્ષે કરવામાં આવે છે. આણંદ શહેર જિલ્લામાં પણ ભવ્ય રથયાત્રાનું આયોજન કરવામાં આવે છે. વિદ્યાનગર ઇસ્કોન મંદિર દ્વારા એક દિવસ અગાઉ રથયાત્રાનું આયોજન કરવામાં આવે છે. જેની તડામાર તૈયારી થઇ રહી છે. રથને શણગારવા સહિતની તૈયારી હાથ ધરાતા ઇસ્કોન મંદિર ધમધમતું થયું છે. રથયાત્રાને લઇને વહીવટી તેમજ પોલીસ તંત્ર પણ શહેર સહિત જિલ્લામાં સંવેદનશીલ વિસ્તારોમાં સ્ટેન્ડ બાય થઇ ગયું છે. રથયાત્રા શાંતિપૂર્ણ માહોલમાં સંપન્ન થાય તે માટે સંવેદનશીલ વિસ્તારોમાં પોલીસ કુમક ગોઠવી દેવાઇ છે. રેપીડ એક્શન ફોર્સ દ્વારા સોમવારે આણંદ શહેર અને જિલ્લાભરમાં ફ્લેગ માર્ચ યોજવામાં આવી હતી.